Karansén 18
Mantɔrɔ yé an badénma mɛnlu kan, an ɲé wôlu madɛmɛnna di ?
Ni mantɔrɔ dô ka Yahuwa la Séré dôlu masɔrɔn, élu di élu ladɛn djôna wôlu madɛmɛn kan ma. Dɛmɛnli suu wô yé a yirala kô kanintéya bɛrɛbɛrɛ lé yé an ni an badénmalu tɛma (Yohana 13:34, 35 ; Yohana I 3:17, 18). An ɲé anna dɛmɛnli wôlu kɛla di ?
An ɲé wôdi bɔla. Kɔnkɔ baa tɛrɛ Judé djamana kɔnɔ tuma mɛn, kristakɔka mɛnlu tɛrɛ Antiyose, wôlu ka wôdi bɔ ka a lawa élu badénmalu ma (Kɛwalilu 11:27-30). An fanan ba a mɛn kô mantɔrɔ dô bara an badénmalu masɔrɔn, an di wôdi bɔ ni wô tɛ an di an bolofénlu ladɛn ka élu madɛmɛn. — Kôrɛnte kalu II 8:13-15.
Anna dɛmɛnli yé élu makô ɲala. Mantɔrɔ ba kɛ yɔrɔ dô rɔ, yén kɛmɔɔbalu di fɛrɛ bɛɛ kɛ kôsa élu yé a lɔn ni foye ma kɛ kafuɲɔhɔya mɔɔ dô la, ka ban ka bɛɛ diya lɔn. Dɛmɛnli dɛkuru dô di damuninfén latara, ani djii sanima ani basii. Yahuwa la Séré siyaman di élu yɛrɛ la wôdi ta ka wa yɔrɔ wôlu rɔ. Bôn ani karanbôn mɛnlu tiɲɛni, élu di wôlu labɛn. Anna dɛmɛnli lakaliyani kamasɔrɔn bɛn yé an tɛ. “ An ni mɛnlu sidini ɲɔn na dɛnkɛnɛya rɔ ” an ɲé wôlu madɛmɛnna. Kɔni mɛnlu fanan yé diina gbɛrɛlu rɔ, an ɲé wôlu fanan madɛmɛnna ni a fɛrɛ kɛla an bolo. — Galate kalu 6:10.
An ɲé mɔɔlu djusu lasumala Kitabu kɔnɔ kumanlu la. Mantɔrɔ yé mɔɔ mɛn kan, wô tii makô yé djusu suma lé la. Wati suu wô rɔ, an ɲé fanka sɔrɔnna Yahuwa lé fɛ kamasɔrɔn alélé yé “ djusu suma bɛɛ tii ” di (Kôrɛnte kalu II 1:3, 4). An sɛwani Kitabu la layirilu yirala mɔɔ tɔrɔni wôlu la. An ɲé a fɔla élu ɲɛ kô a tɛna mɛnna butun, Alla la Mansaya di dan sii mantɔrɔlu, dimin ani tɔrɔyalu la. — Lankɛnɛmaya 21:4.
Ni mantɔrɔ dô kɛla, munna Yahuwa la Sérélu la dɛmɛnli lakaliyani ?
Mɛnlu yé kisila mantɔrɔlu rɔ, an disé wôlu djusu lasumala di ?
min_Latn bam_Latn bam_Latn bam_Latn bam_Latn bam_Latn bam_Latn bam_Latn